El passat dimecres dia 8 de juliol es va constituir formalment la Fundació El Xiprer Vallès Oriental. L’acte va tenir lloc a El Xiprer amb la presència del notari el senyor José Luís Criado i els fundadors i patrons de la nova entitat.

Els fundadors són la família Riera Quincoces i l’Associació Amics d’El Xiprer, impulsors d’aquest projecte, recollint l’esperit del Xiprer que des de l’any 1997 està al costat de persones que passen per moments difícils i que necessiten sentir-se acompanyades i escoltades.

La Fundació neix per garantir la continuïtat d’aquest projecte i tindrà per missió tenir cura dels valors essencials que són acompanyar i acollir les persones, crear un espai de pau i respecte, dedicant especial atenció als que pateixen situacions de fragilitat, precarietat i exclusió social.

Els Estatuts de la Fundació El Xiprer Vallès Oriental acullen en la composició del seu patronat la presència de Càritas Diocesana de Terrassa i de l’Ajuntament de Granollers. En el patronat també hi ha una representació dels voluntaris d’El Xiprer, que són una peça clau per dur a terme la feina de la Fundació.

Aquests tres elements; voluntaris en nom d’aquells que dediquen els seu temps i esforços a la Fundació, Càritas com a vincle entre les persones necessitades i la Fundació i l’Ajuntament pel seu suport i col·laboració, són els eixos vertebradors que juntament amb la família Riera i l’Associació ciutadana Amics d’El Xiprer faran caminar plegats la Fundació.

És un projecte que il·lusiona i encoratja a treballar de manera més coordinada amb tots els que participen d’aquesta tasca des de fa anys fent costat a les persones més necessitades.